ปปง.ใช้แซสดักฟอกเงิน
คณะกรรมการป้องกันและปราบปรามการฟอกเงิน (ปปง.) เตรียมนำเทคโนโลยีแซส (SAS)
16 ม.ค. 2559

คณะกรรมการป้องกันและปราบปรามการฟอกเงิน (ปปง.) เตรียมนำเทคโนโลยีแซส (SAS) ที่ได้รับการยอมรับและรับรองจากหน่วยงานทางการเงินในประเทศสหรัฐ อาทิ ธนาคารกลาง นิวยอร์ก มาใช้วิเคราะห์ธุรกรรมทางการเงิน เพื่อสนับสนุนงานด้านการป้องกันและปราบปรามการฟอกเงิน โดย พ.ต.อ.สีหนาท ประยูรรัตน์ เลขาธิการ ปปง. คาดว่า การนำแซสมาใช้จะช่วยเพิ่มปริมาณข้อมูลและเพิ่มประสิทธิภาพในการวิเคราะห์ธุรกรรมได้ในอนาคต 
ืทั้งนี้ เทคโนโลยีแซส เปรียบได้กับสมองกล ทำหน้าที่เป็นตาข่ายไอทีอัจฉริยะในการดักจับธุรกรรมทางการเงินและสรุปธุรกรรมต้องสงสัยได้อย่างถูกต้อง โดยธนาคารกลาง นิวยอร์ก ในสหรัฐ ใช้เทคโนโลยีดังกล่าวตรวจสอบกิจกรรมต่างๆ ของธนาคารกลาง 50 แห่ง ที่มีการเคลื่อนย้ายเงินผ่านระบบธนาคารกลางของสหรัฐ ซึ่งเป็นกลุ่มผู้ใช้เทคโนโลยีแซสขนาดใหญ่ที่วิเคราะห์ข้อมูลตลาดและสภาพคล่องของสถาบันต่างๆ ที่ได้รับการควบคุม
นอกจากนี้ หน่วยงานในสหรัฐ อย่างสำนักงานควบคุมเงินตรา (OCC) ในสหรัฐ มีการใช้เทคโนโลยีสถิติของแซส เพื่อตรวจสอบการทดสอบสภาพคล่องการทำงานและความเสี่ยงของธนาคารที่ได้รับการควบคุม รวมทั้งเครือข่ายการบังคับใช้กฎหมายอาชญากรรมทางการเงิน (FinCEN) ใช้เทคโนโลยีนี้ในการขุดคุ้ยข้อมูลจากฐานข้อมูลของ Bank Secrecy Act ทั้งนี้สถิติการฟอกเงินในสหรัฐมีมูลค่าประมาณ 3 แสนล้านเหรียญสหรัฐ/ปี